section_heading: Vrhunac moći i nestanak
paragraph_text: Ladislav Iločki je iza sebe ostavio petoricu sinova: Ivana III., Stjepana III., Nikolu V., Petra i Pavla. Među njima najistaknutije mjesto pripada Nikoli V. Iločkom, koji je bio mačvanski (1438. – 1458.), slavonski (1457. – 1463.) i usorski ban, erdeljski vojvoda (1441. – 1458.) i bosanski kralj (1471. – 1477.), dovevši obitelj do vrhunca moći. Rođen oko godine 1410., najvjerojatnije u Paloti, on je sjedište imao u Iloku i uglavnom boravio ondje.